Tveir hnúfubakar hafa haldið sig í og við Pollinn á Akureyri undanfarna mánuði . Verið er að rannsaka hvað skýrir auknar hvalagöngur í Eyjafjörð og hafa vísindamenn orðið þess áskynja að tilhugalífið í firðinum sé í fullum blóma . Það þótti tíðindum sæta ef hvalur sást í Eyjafirði hér á árum áður en honum hefur fjölgað mjög síðustu ár . Hann heldur líka sífellt lengra inn fjörðinn og í vetur hafa tveir hnúfubakar gert sig heimakomna á Pollinum , heimamönnum og ferðamönnum til mikillar ánægju . „ Þeir hafa verið að kynna sér miðbæinn hjá okkur hérna á Akureyri enda heilmikið að sjá . Og þeir eru búnir að vera hérna inni á Polli hjá okkur núna í mestallan vetur . Sem er í rauninni alveg ótrúlegt , “ segir Júlíus Freyr Theódórsson , leiðsögumaður um borð í hvalaskoðunarskipinu Hauganesi . Komin með hval á síðuna eftir fimm mínútur Venjulega gerir hvalaskoðunarskipið Hauganes út frá samnefndri höfn norðar í Eyjafirði en nú er orðið styttra að sækja í hvalinn frá Akureyri . „ Við þurftum að sækja lengra út og svo var ekki mikið af hval hérna ef við hugsum aðeins lengra aftur í tímann . Það eru að verða einhverjar breytingar í hafinu þannig að það er nóg af hval eins og staðan er núna . Þú ferð út og fimm til sjö mínútum seinna , ef þú ert heppinn , þá ertu kominn með hval á síðuna . Það bara verður ekki betra en það . “ Nóg af fæðu í Eyjafirði Edda Elísabet Magnúsdóttir hefur rannsakað hvali í Eyjafirði og hún reynir nú að komast að því hvað það er sem fær þá til að dvelja langdvölum nyrðra í stað þess að halda suður á bóginn þar sem þeir makast . Vitað er að nóg er af fæðu en verið er að skoða betur samsetningu hennar og hvaða dýr það eru sem dvelja hér veturlangt . Þetta eru líklega ung dýr sem hafa ekki nægilega orku til að synda sex þúsund kílómetra leið suður eftir og svo kvendýr sem eru í hvíld eftir að vera búin að kelfa . „ Svo að við vitum núna að á veturna eru bæði karldýr og kvendýr á svæðinu . Karldýrin meira að segja syngja og það eru svona mökunarsöngvar eða auglýsingasöngvar , sjáið mig ég er frábær . Og það gera þeir bara á æxlunartíma , þegar þeir eru frjóir . Svo það er margt sem bendir til þess að þeir alla vega svona sýni sig og reyni að ná sér í maka hér á norðurslóðum og jafnvel sleppi því að fara ; eða fara . “ Ferðamennirnir alsælir Ferðamennirnir í hvalaskoðunarferð dagsins voru afar ánægðir með afrakstur dagsins . „ Það var stórfenglegt að komast svo nærri hvölunum . Það hef ég aldrei áður gert , “ segir Elissa Wells frá Bandaríkjunum . Félagi hennar , Ben Gibbons frá Ástralíu , tekur undir það . " Það jafnast ekkert á við að sjá þá með sporðinn á lofti . Þetta eru magnaðar verur . “